《夏日同陈仁甫陈公望游净业寺 其二》
明代·王弘诲

古寺藏幽境，高城驻晚凉。林深烟欲暝，荷净水含香。

野意随鸥泛，芳心逐燕忙。翛然薄尘网，欲此借僧床。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。